  Туспуктэм: vk.com (Любовь Фатниева) Наталия Сильвестрова Удмуртиын журналистикая Эрик Батуев нимо йӧскалык премилэн выль лауреатэзлэсь нимзэ шараязы. 2023-тӥ ар понна сое литературатодосчи, критик, публицист, берыктӥсь, Москваысь А. М. Горький нимо литература институтысь доцент, кылосбур тодосъя кандидат Вера Пантелеева басьтоз. Со сярысь «Удмурт Кенеш» огазеяськонлэн «ВКонтакте» мерлыко вотэсысь огиназ ивортӥзы. Вера Пантелеева литературая учебникъёс, хрестоматиос, программаос, журналистика факультетысь студентъёс понна дышетонъя пособиос, монографиос но мукет ужъёс бордын тыршиз. Кылсярысь, тодосчи удмурт веросъёсын ӟуч кылын бичет люказ. Со сяна, журналистика, литература, чеберлыко берыктон, йӧскалык лулчеберетэз дышетон ужпумъёсъя 300-лэсь трос статьяослэн авторзы луэ. Вера Григорьевна, документъёс вылэ пыкиськыса, Кузебай Гердлы но Лидия Нянькиналы сӥзем фильмъёс лэсьтӥз. Эрик Батуевлэсь творчествозэ гожъямъёсыз пыр вӧлмытэ. Йӧскалык премиосты сётъянъя ӧрилэн ёзчиосыз Вера Пантелеевалэсь журналистъёсты будэтонын бадӟым уж нуэмзэ пусйизы. Вера Григорьевна котьку дась тодонлыкъёсыныз люкиськыны: со семинаръёсы, литература пумиськонъёсы мыло-кыдо пыриськылэ.   Тодэ вайытом, 2019-тӥ арын Вера Пантелеева Дэри ёрослэн Эрик Батуев нимо премиезлэн лауреатэз луиз. Ватсалом, 2023-тӥ арын Трокай Борисов нимо премиез Павел Вершининлы сётӥзы. Тегъёс: премия данъетъёс Литература Тодос Удмуртия  